《歌风台》
唐代·杨廉

被酒径泽隆准公，巨蛇溅血污剑锋。鬼媪啾啾夜深哭，红旗昼满山之东。

入关坚守牧羝约，亲与降王除面缚。以宽易暴法三章，告谕秦民皆喜跃。

董公遮道天遣来，发丧义帝师衔哀。尝闻伯者假仁义，汉伯一著先胚胎。

范增趣舞谋自拙，玉斗何辜碎如雪。伤残所过无一言，惟对君王数持玦。

一仁一暴胜负分，况有豪杰纷如云。义旗东向无不捷，蹙项直至乌江濆。

归来丰沛乘黄屋，醉后高歌仍击筑。千秋游子思故乡，特令此邑为汤沐。

我来访台正落晖，两碑对立高墙围。台边古井不可问，千年事往人民非。

炎汉开基未为窄，泗上荒台仅寻尺。兴亡百战无代无，登高一啸秋空碧。

作者简介：生卒年、籍贯均不详。一作杨庶，与沈佺期同时。曾在尚书省任职，后为给事中。事迹见沈佺期《酬杨给事中廉见赠台中》诗。善属文。《全唐诗》存诗2首。